十五日過許夜雨暴作明日行四十里宿於穎橋又明日晴書時
作者：陳淵
朝代：宋

paragraphs: 狂風撼平野，沙礫眯兩目。
筍輿我與君，道遠疲徵逐。
驚雷一夜發，暴雨溢川谷。
平明泥没趾，寸步不容續。
我生賦窮蹇，觸處背天福。
風雨豈不好，行路非所欲。
中途聊息肩，村驛便可宿。
我勞固其分，端恐僵僮僕。
燎爐燃濕薪，傍舍酒初熟。
安能浣愁腸，但取充饑腹。
中宵耿不眠，明月忽挂屋。
攬衣起視夜，秣馬亦膏轂。
人情易喜愠，天道有飜覆。
陰霽那可知，去去無欲速。